ОДБОР ЗА КОНТРОЛУ СЛУЖБИ БЕЗБЕДНОСТИ УСВОЈИО ИЗВЕШТАЈЕ О РАДУ ВОЈНООБАВЕШТАЈНЕ АГЕНЦИЈЕ

На 5. седници одржаној 19. јуна 2014. године, Одбор за контролу служби безбедности размотрио је и усвојио извештаје о раду Војнообавештајне агенције закључно са 31. мартом 2014. године.

Чланови Одбора су оценили да извештаји Војнообавештајне агенције пружају свеобухватан увид у најважније сегменте рада ове службе безбедности у извештајним периодима и пружили су пуну подршку даљем координираном и усклађеном раду служби безбедности на плану заштите националних интереса и спровођења безбедносно-обавештајне политике Републике Србије.

Након што је на 3. и 4. седници Одбор размотрио и усвојио Извештај о раду Војнобезбедносне агенције за период од 1. 10. 2013. године до 1. 04. 2014. године и Извештај о раду Безбедносно-информативне агенције за период од 1. 10. 2013. године до 31. 03. 2014. године, Одбор је усвајањем извештаја о раду Војнообавештајне агенције заокружио поступак разматрања извештаја о раду служби безбедности за протекли период, што представља обавезу Одбора у складу са Законом о основама уређења служби безбедности Републике Србије и Пословником Народне скупштине.